ရေသည်ပြဇာတ်

မေးခွန်း: ရေသည်ပြဇာတ်တွင်ပါရှိသော အလင်္ကာမြောက်အဖွဲ့များကို လေ့လာတင်ပြပါ။
အဖြေ: ရေသည်ပြဇာတ်ကို ဦးပုညသည် ဘုရားဟော အဋ္ဌနိပါတ်ဂင်္ဂါမာလဇာတ်တော်ကိုယူ၍ ပြဇာတ်စာပေအဖွဲ့ ဖြင့်
ရေးဖွဲ့ထားသည်။ ပြဇာတ်သည် ကပြရန်အတွက်လည်းကောင်း၊ ဖတ်ရန်အတွက် လည်းကောင်း၊ ဇာတ်လမ်းတစ်ခုကို
ဇာတ်ဆောင် အချင်းချင်း အပြန်အလှန်ပြောခန်းတို့ဖြင့် ရေးဖွဲ့ထားသော ရသစာပေအဖွဲ့ ဖြစ်သည်။ ရေသည်ပြဇာတ်တွင်
အဓိက ဇာတ်ဆောင်များဖြစ်သော ရေသည်ယောက်ျား၊ ရေသည်မိန်းမ၊ ဥဒယမင်းကြီးနှင့် အရံဇာတ်ဆောင်များဖြစ်သော
မှူးမတ်များ၊ အတွင်းဝန်များဖြင့် ဇာတ်လမ်းကိုဖန်တီးထားရာ ပြဇာတ်စာဆို ဦးပုည၏ အလင်္ကာအရေးအဖွဲ့စွမ်းရည်
တို့ကြောင့် ဇာတ်လမ်း ဖြစ်ရပ်နှင့် ဇာတ်ဆောင်စရိုက်တို့မှာ ပေါ်လွင်ပီပြင်ကြောင်း တွေ့နိုင်ပါသည်။
ရေသည်ယောက်ျားသည် မိမိဘဝတွင် ဝမ်းစာရှာဖွေရသည်မှာ ခက်ခဲလှကြောင်းကို “ဆန်တွင်းက
နက်လွန်းလို့”ဟူသော ဝင်္ကဝုတ္တိအလင်္ကာဖြင့်လည်းကောင်း၊ မိမိဆင်းရဲမွဲတေကြောင်း တစ်ကိုယ်တည်း ညည်းညူရာ၌
“ပြာတောင်ကြီးပေါက်”ဟူ၍ အတိသယဝုတ္တိအလင်္ကာမြောက်စွာ ရေးဖွဲ့ထားသဖြင့် ရေသည်ယောက်ျား၏
ဆင်းရဲစရိုက် ပေါ်လွင်စေပါသည်။ မည်မျှပင် ဆင်းရဲသော်လည်း ချက်ကောင်းကို တွယ်မိပါက “ရွှေချသလို
ပြောင်လိမ့်မည်”ဖြစ်ကြောင်း ဥပမာအလင်္ကာဖြင့် ခိုင်းနှိုင်းကာ မိမိ၏ မျှော်လင့်တောင်တချက်ဖြင့် အားတင်းထားပုံကို
ပေါ်လွင်စေသည့် ဥပမာအလင်္ကာအဖွဲ့ ဖြစ်ပါသည်။
ရေသည်မိန်းမသည်လည်း ရေသည်ယောက်ျားထက် ပို၍ဆင်းရဲကြောင်း၊ အစားအသောက် မှာလည်း
စားရသည့်ထမင်းမှာ ကြမ်းတမ်းလှကြောင်း၊ ပဲစိတစ်ဝက်၊ ပြောင်းဆန်တစ်ဝက်နှင့် ဆန်အနည်းငယ်သာပါသော ထမင်းကို
ချွဲကျိသောပီလောဟင်းရည်ဖြင့် အတင်းမြိုချစားသောက်ရသည့်အခါ “ဂလုံ”ဟူသော မြည်သံထွက်ပေါ်လာရပေသည်။
ထွက်ပေါ်လာသောမြည်သံကို ထည်သွင်း၍ “ဂလုံဆန်” ဟူသော မြည်သံစွဲအလင်္ကာဖြင့် ရေသည်မိန်းမ၏
စားသောက်ပုံကို ပေါ်လွင်အောင် ဖွဲ့ဆိုထားပါသည်။
ရေသည်ယောက်ျား၏ ဆံပင်ထုံးဖွဲ့မှုကိုလည်း “ယောင်ထန်းစေ့မှုတ်”ဟူသော ရူပကအလင်္ကာဖြင့်
ယောင်ထုံး၏အရွယ်ပမာဏ သေးငယ်ပုံကို ထန်းစေ့မှုတ်နှင့် ထပ်တူပြုဖွဲ့ဆိုထားပါသည်။ ဤရူပက အလင်္ကာဖြင့်
ရေသည်ယောက်ျား၏ ဆင်းရဲပုံ အသွင်အပြင်ကိုလည်း ပေါ်လွင်စွာ တွေ့မြင်နိုင်ပါသည်။



ရေသည်မိန်းမ ပိုင်ဆိုင်သည့် ငွေလေးရွေးပမာဏကို “တောင်နှယ်ပုံ”ဟူသော အတိသယဝုတ္တိအလင်္ကာဖြင့်
အလွန်အကြူး ဖွဲ့ဆိုပြထားပါသည်။ ဤအလင်္ကာဖြင့် ရေသည်မိန်းမ၏ ငွေလေးရွေး ပိုင်ဆိုင်မှုပမာဏ
သေးငယ်နည်းပါးပုံကို ကြီးမားမြင် ့မားသောတောင်နှင့် ခိုင်းနှိုင်းကာ အလွန်အကြူး ဖွဲ့ဆိုထားသဖြင့် ရေသည်မိန်းမ၏
ဆင်းရဲမှု ပို၍ပေါ်လွင်လာစေပါသည်။ ရေသည်ယောက်ျားက ရေသည်မိန်းမအား အတူပေါင်းသင်းနေထိုင်ကြရန်
ပြောဆိုရာ၌ အဖြောင့် မပြောဘဲ သွယ်ဝိုက်ကာ “ဂျင်ပဲ့ချင်းပေါက်ကြစို့”ဟူသော ဝင်္ကဝုတ္တိအလင်္ကာနှင့်
ရေးဖွဲ့ထားသည်။ ဤအလင်္ကာကြောင့်လည်း ရေသည်ယောက်ျား၏ အခွင့်အရေးယူတတ်သော စရိုက်ပေါ်လွင်စေသည့်
ဝင်္ကဝုတ္တိအလင်္ကာအဖွဲ့ ဖြစ်ပါသည်။

ရေသည်မိန်းမကလည်း အိမ်ထောင်ရေးကို ပေါ့ပေါ့တန်တန် သဘောမထားသင့်ကြောင်း၊ ဟင်းရွက်ကန်စွန်း
မဟုတ်ကြောင်း၊ အရပ်ထဲတွင် လွယ်လွယ်ကူကူ အလောတကြီးဆောင်ရွက်ရမည်ကိစ္စ မဟုတ်ကြောင်းကို
အရပ်မှုဆော်သလို”ဟူသော ဥပမာအလင်္ကာဖြင့် ခိုင်းနှိုင်းဖွဲ့ဆိုထားသဖြင့် အိမ်ထောင်ရေးကိစ္စကို တန်ဖိုးထားသော
ရေသည်မ၏ စိတ်နေစိတ်ထားကိုလည်း ပေါ်လွင်စေသော ဥပမာအလင်္ကာဖြစ်ပါသည်။
ရေသည်ယောက်ျားသည် ရေသည်မိန်းမ၏ စေခိုင်းချက်အရ ဗာရာဏသီမြို့မြောက်မျက်နှာရှိ အုတ်ရိုးကြားတွင်
ဝှက်ထားခဲ့သော မိမိပိုင်ငွေလေးရွေးကို သွားယူလေသည်။ အချိန်မှာလည်း နေမွန်းတည့်ချိန်ဖြစ်၍ သဲပြင်မှာလည်း
အခိုးများဝေကာ ပူလောင်နေပေသည်။ နေပူ၍ သဲပူနေသော အပူကို အလွန်ပူပြင်းသော မီးနှင့်ခိုင်းနှိုင်းဖွဲ့ဆိုထားသ
ည့် မီးနှင့်အတူဟူသော ဥပမာအလင်္ကာဖြင့် ဖွဲ့ဆိုထားရာ သဲပူပေါ်တွင် ဖြတ်သန်းသွားရသော ရေသည်ယောက်ျား၏
သနားစရာဇာတ်ရုပ်ကိုလည်း ပေါ်လွင်စေပါသည်။
ရေသည်ယောက်ျားသည် နေပူကြီးထဲတွင် ပြေးလွှားနေသည်ကို ဥဒယမင်းကြီးမြင်ရာ ထူးခြားလှသဖြင့်
ခေါ်၍မေးရာ မိမိပိုင်ဆိုင်သော ငွေလေးရွေးကို သွားယူကြောင်း လျှောက်တင်ရာ ငွေလေးရွေးပမာဏ သေးငယ်လွန်းပုံကို
ဥဒယမင်းကြီးက “ကြိတ်စာကျေ”ဟူသော ဝင်္ကဝုတ္တိအလင်္ကာဖြင့် သွယ်ဝိုက်ပြောဆိုလိုက်ပါသည်။ ကြိတ်လိုက်လျှင်
ကျေသွားလောက်သော ငွေကြေးမှာ အလွန်သေးဖွဲ သိမ်နုပ်နည်းပါးကြောင်း တိုက်ရိုက်မရေးဘဲ ကြိတ်စာကျေဟု
သွယ်ဝှိုက်ရေးဖွဲ့ထားသဖြင့် ရေသည် ယောက်ျား၏ ငွေကြေးပိုင်ဆိုင်မှုအခြေအနေကို ပေါ်လွင်စေသည့်
ဝင်္ကဝုတ္တိအလင်္ကာအဖွဲ့ ဖြစ်ပါသည်။
ရေသည်ယောက်ျားသည် အိမ်ရှေ့မင်းအဖြစ် ရပြီးသောအခါ ဥယျာဉ်ကစားထွက်စဉ် ဆိတ်ငြိမ်သော အခါ၌
ဥဒယမင်းကြီးကို သတ်ရန် ကြံစည်သည့်အခါ မိမိအကြံအစည်အောင်မြင်ရန် မိမိကိုယ်ကို တွန်းအားပေးကာ
ဇွဲကြီးစွာ လုပ်ကိုင်သင့်ပုံနှင့်ပတ်သက်၍ ကြက်မသည် ရွပ်ရွပ်ချွံချွံ ဇွဲကြီးစွာ ခွပ်သကဲ့သို့ လုပ်ဆောင်သင့်ကြောင်း
“ကြက်မခွပ်သလို”ဟူသော ဥပမာအလင်္ကာဖြင့် ရေးဖွဲ့ထားရာ ရေသည်ယောက်ျား၏ ကျေးဇူးရှင်ကို
ပြစ်မှားသည့်စိတ်ယုတ်ကို ပေါ်လွင်စေသော ဥပမာအလင်္ကာအဖွဲ့ ဖြစ်ပါသည်။
ရေသည်အိမ်ရှေ့မင်းက ရာဂတို့စွန်းထင်းခြင်းမရှိသော မင်းကြီးအားသတ်ရန် ကြံစည်မိ ပုံကို
သံဝေဂရသဖြင် တောထွက်တော့မည်ဟု အိမ်ရှေ့မိဖုရားအား ပြောဆိုရာတွင် မြှေးယှက်နှောင်ဖွဲ့ တွယ်ငြိတတ်သော
ရာဂနှင့်မြူမျှင်တို့ကို ဂုဏ်ရည်တူချင်း ထပ်တူပြုဖွဲ့ဆိုထားသော “ရာဂီမြူမျှင်” ဟူသော ရူပကအလင်္ကာဖြင့်
ရေးဖွဲ့ထားရာ၊ ရာဂ၏ ကြောက်မက်ဖွယ်ရာကောင်းပုံမှာ ပေါ်လွင်လာစေပါသည်။
အိမ်ရှေ့မိဖုရားက အိမ်ရှေ့မင်းတောထွက်ပါက မိမိလည်း အိမ်ရှေ့မင်းနှင့်အတူ လိုက်ပါမည် အကြောင်း၊
အိမ်ရှေ့မိဖုရားက အိမ်ရှေ့မင်းအပေါ် မြတ်နိုးတွယ်တာပုံကို ဆံကေသာတွင် ပန်ဆင်ထား အပ်သော သဇင်ပန်းကလေးကို
မြတ်နိုးတွယ်တာပုံနှင့် ခိုင်းနှိုင်းကာ “သဇင်လိုကုံးပါတဲ့”ဟူသော ဥပမာအလင်္ကာမြောက်စွာ ရေးဖွဲ့ထားရာ
အိမ်ရှေ့မိဖုရား၏ မေတ္တာစိတ်ကိုလည်း ပေါ်လွင်စေပါသည်။ အိမ်ရှေ့မင်းအပေါ်ထားရှိသော အိမ်ရှေ့မိဖုရား၏


မေတ္တာတရားကြီးမားပုံကို “ပတ္တမြားအပွင် မြကေဆင်”ဟူသော ဝင်္ကဝုတ္တိအလင်္ကာဖြင့်လည်းကောင်း၊ “မညှိုးပင်”
ဟူသော ဝင်္ကဝုတ္တိအလင်္ကာတို့ဖြင့်လည်း ရေးဖွဲ့ထားရာ အိမ်ထောင်ရေးနှင့်ပတ်သက်၍ ဖောက်ပြန်ပြောင်းလဲခြင်းမရှိသော
အိမ်ထောင်ရှင် - မြန်မာအမျိုးသမီးတို့၏ စိတ်နေစိတ်ထားတို့ကိုလည်း ပေါ်လွင်စေသည့် ဝင်္ကဝုတ္တိအလင်္ကာအဖွဲ့
ဖြစ်ပါသည်။
ထို့ကြောင့် ဦးပုည၏ ရေသည်ပြဇာတ်သည် ဇာတ်ဆောင်တို့၏ စရိုက်ကို သရုပ်ဖော်ရာတွင် လည်းကောင်း၊
စိတ်ဓာတ်ကို သရုပ်ဖော်ရာတွင်လည်းကောင်း အလင်္ကာအဖွဲ့အနွဲ့တို့ကြောင့် ပြဇာတ်စာဆို ဖော်ပြလိုသောအချက်မှာ
ထင်ရှားစွာ ပေါ်လွင်လာစေပါသည်။